Publication: Magyar Közlöny
Issue: MK-2001-87 (Year: 2001, Number: 87)
Era: 1990-2004
Section: A 16/1994. (VII. 8.) MKM rendelet melléklete
Paragraph Index: 515

2. A munkaterület rövid, jellemző leírása A népzenész képzettségű muzsikus mint előadó (hangszeres szólista, zenekarok, énekkarok képzett tagja) közreműködhet kisebb vagy nagyobb közösségek — városok, községek, falvak, színházak, művészeti együttesek, egyesületek — zenei életében. Szerepelhet önálló népzenei műsorokban, hangversenyeken, kép- és hangfelvételeken, egyéb társművészeti jellegű produkciókban. Közreműködhet népszerűsítő, ismeretterjesztő előadásokon, összeállíthatja és vezetheti azokat. Néptánc-koreográfiák, színpadi táncalkotások zenei kíséretét összeállíthatja és előadhatja. Megszerkesztheti és előadhatja kötetlen formában tartott rendezvények — táncház, tánctanítás, klub — zenei aláfestését. Vezethet népzenei együtteseket és közreműködhet azokban. Elláthat zenekarvezetői, szakkörvezetői feladatokat művelődési intézményekben. Szükség esetén végezhet népzenei gyűjtést, lejegyzést. A népzenész képesítés elősegíti más, zenével kapcsolatos szakképesítés megszerzését, felkészít a felsőfokú továbbtanuláshoz szükséges felvételi vizsgára.

Source: https://magyarkozlony.hu/hivatalos-lapok/da8281e967de8fc7b4b83cc806cfd07e2fbd7a07/dokumentumok/ec5c507b73da2ff006b46847cf08268ed0640a6c/letoltes